കാര്ഷിക വൃത്തിയില് പരിശീലനം ലഭിച്ച വനിതകള്ക്കു നാട്ടില് തൊഴിലില്ല ഒറ്റപ്പാലം: കാര്ഷിക വൃത്തിയില് പരിശീലനം ലഭിച്ച വനിതകള്ക്കു നാട്ടില് തൊഴിലില്ല. അന്യജില്ലകളില് വന് സ്വീകരണം. ലക്കിടിയിലെ പ്രഫഷണല് വനിതാ കര്ഷകര്ക്കും നടീല്യന്ത്രത്തിനുമാണ് കാര്ഷിക വൃത്തികളില്ലാത്ത അവസ്ഥ. കാര്ഷികവൃത്തികളില് ഒരു പതിറ്റാണ്ടിന്റെ അനുഭവ സന്പത്തുണ്ടെങ്കിലും ലക്കിടിയിലെ വനിതകളുടെ അവസ്ഥയിതാണ്. തൊഴിലവസരമില്ലാതെ തൊഴിലാളിക്ഷാമം പറഞ്ഞു ഏക്കര്കണക്കിനു കൃഷി ൂമി തരിശിട്ടിരിക്കുന്ന കാലത്താണു നാട്ടില് പരിശീലനം ലഭിച്ച വനിതാ സംഘത്തെ കൃഷിക്ക് ഉപയോഗപ്പെടുത്താന് കഴിയാതെ പോകുന്നത്. ഒറ്റപ്പാലം ബ്ലോക്ക് പഞ്ചായത്തിന്റെ സ്വയം തൊഴില് പദ്ധതിയില് 14 ദിവസത്തെ പരിശീലനം ലഭിച്ച 64 വനിതകള് ലക്കിടിപേരൂര് പഞ്ചായത്തില് ആദ്യ വര്ഷങ്ങളില് ഉണ്ടായിരുന്നു. പാലക്കാട് വെസ്റ്റ് വുമന് ലേബര് ഫെഡറേഷനു കീഴില് ഒന്പതു വര്ഷം പിന്നിടുന്ന വേളയില് ഏഴു തൊഴിലാളികള് മാത്രമാണ് അവശേഷിക്കുന്നത്. സര്ക്കാര് സബ്സിഡിയായി നടീല്യന്ത്രം ലഭിച്ചിട്ടും നടുന്നതിനു കൃഷിയിടങ്ങള് ലഭിക്കാതെ വന്നതോടെയാണു വനിതകള് മറ്റു തൊഴിലുകളില് ചേക്കേറിയത്. സാധാരണ നടുന്നതിന് ഏക്കറിനു 10,000 രൂപ വരുന്പോള് ഞാറ്റടി തയാറാക്കി യന്ത്രത്തിന്റെ സഹായത്തോടെ നടുന്നതിന് ഇവര് ഏക്കറിനു 4800 രൂപ മാത്രമാണ് ഈടാക്കുന്നത്. ഒരു ഏക്കറിനു 30 കിലോഗ്രാം വിത്ത് ഉപയോഗിച്ചു പ്രത്യേക രീതിയിലാണ് ഞാറ്റടി തയാറാക്കുന്നത്. ഷീറ്റുകള് നിരത്തി 18 മീറ്റര് നീളത്തിലും മൂന്നര മീറ്റര് വീതിയിലും തയാറാക്കുന്ന ഞാറ്റടി 1418 ദിവസം പ്രായമാകുന്പോള് പറിച്ചെടുത്തു നടുകയാണു ചെയ്യുന്നത്. ജില്ലയില് മൂന്ന് കൂട്ടായ്മകള് കാര്ഷികവൃത്തി ചെയ്യുന്നുണ്ട്. ചളവറ, വാണിയംകുളം പഞ്ചായത്തുകളില് ഇവര് നല്ല രീതിയില് പ്രവര്ത്തിച്ചു വരുന്നുണ്ട്. ലക്കിടിപേരൂര് പഞ്ചായത്തിലെ വനിതാ സംഘം ജോലിതേടി മറ്റ് ജില്ലകളെയാണ് ഇപ്പോള് ആശ്രയിക്കുന്നത്. കോഴിക്കോട് മുതല് എറണാകുളം വരെയുള്ള ജില്ലകളില് ഇവര്ക്ക് ആവശ്യക്കാര് ഏറെയാണ്. കഴിഞ്ഞവര്ഷം 1200 ഏക്കറില് നടീല്യന്ത്രം ഉപയോഗിച്ചു വിളയിറക്കിയെന്ന് ടീം ലീഡര് നിഷ സുരേഷ് പറഞ്ഞു. പുഷ്പലത, ഉഷ, ദേവകി, ബിന്ദു, ബിന്ദു മണികണ്ഠന്, പ്രീജ എന്നിവരാണു കൂട്ടായ്മയിലുള്ളത്. കോഓര്ഡിനേറ്റര് കവിത എസ്.ബാബുവിന്റെ നേതൃത്വത്തിലാണു ഇവര് പ്രവര്ത്തിക്കുന്നത്. കൃഷിഭവന്റെ നേതൃത്വത്തില് പഞ്ചായത്ത് പരിധിയില് യന്ത്രവത്കൃത നടീലിന് അവസരം നല്കണമെന്നാണു വനിതാ കൂട്ടായ്മയുടെ ആവശ്യം. യന്ത്രം ഉപയോഗിച്ചു നടുന്നതിന് ഏക്കറിനു 5000 രൂപ വരെ വാങ്ങുന്ന ഇടനിലക്കാര് ഇവരുടെ തൊഴില് നഷ്ടപ്പെടുത്തുന്നതായി പരാതിയുണ്ട്. മുളഞ്ഞൂര് കുണ്ടില്പാടത്താണ് എട്ട് ഏക്കറില് പരീക്ഷണാടിസ്ഥാനത്തില് നടീല് നടത്തുന്നത്. വനിതാസംഘത്തിന്റെ അഭ്യര്ഥനയെതുടര്ന്നാണു മുളഞ്ഞൂരില് എ.പി. വാസു, എം.എന് സുന്ദരന്, പി.ഗോവിന്ദന്കുട്ടി, എം.മൂസ എന്നിവരുടെ കൃഷിയിടത്തില് രണ്ടു ദിവസത്തിനുള്ളില് നടീല് പൂര്ത്തിയാക്കിയത്. ഞാറ്റടി തയാറാക്കി നടുന്നതിന് യന്ത്രം ഉപയോഗിക്കുന്നതിന് ചെലവു കുറവാണെന്നും കൂടുതല് കര്ഷകര് ഈ മാര്ഗം സ്വീകരിക്കണമെന്നുമാണ് ഉയര്ന്നു വന്നിരിക്കുന്ന ആവശ്യം.